ขายประกันดูแลทุกอย่างเบี้ย‘พันเจ็ด’
ขายประกันทรัพย์สินจากภัยธรรมชาติ สึนามิ แผ่นดินไหว จ่ายแค่ 1,750 บาท ดูแล 3 แสนบาท
19 ส.ค. 2554

ขายประกันทรัพย์สินจากภัยธรรมชาติ สึนามิ แผ่นดินไหว จ่ายแค่ 1,750 บาท ดูแล 3 แสนบาท
น.ส.กมลวรรณ อิ่มฤทัยเจริญโชค ผู้อำนวยการอาวุโส ฝ่ายธนบดีธนกิจธุรกิจประกัน ธนาคารทหารไทย กล่าวว่า บริษัท ไทยประกันภัย ได้ออกผลิตภัณฑ์ประกันภัยทรัพย์สินขายผ่านธนาคารในชื่อ “ทีเอ็มบี ประกันทรัพย์ในบ้านชัวร์ 100%” โดยจะคุ้มครองครอบคลุมภัยธรรมชาติทั้งสึนามิ แผ่นดินไหว ไฟไหม้ และโจรกรรม จ่ายเบี้ยประกันปีละ 1,750 บาท คุ้มครองสูงสุด 3 แสนบาท แต่หากเสียหายจากน้ำท่วมจะคุ้มครองไม่เกิน 3 หมื่นบาท ซึ่งปัจจุบันภัยน้ำท่วมยังไม่มีบริษัทใดรับประกัน โดยลูกค้าสามารถซื้อที่ธนาคารได้ทุกสาขา 
สำหรับกรณีเกิดการโจรกรรม ธนาคารจะตีมูลค่าความเสียหายสำหรับสินทรัพย์ที่พกติดตัวได้ชิ้นละ 3,000 บาท ทั้งนาฬิกาข้อมือ โทรศัพท์มือถือ กล้อง กระเป๋าแบรนด์เนม แต่รวมมูลค่าแล้วไม่เกินปีละ 3 หมื่นบาท คอมพิวเตอร์ โน้ตบุ๊ก โทรทัศน์ จะประเมินความเสียหายตามราคาจริง รวมอยู่ในความคุ้มครองไม่เกิน 3 แสนบาท
“ผู้เช่าหอพัก หรืออยู่คอนโดก็ซื้อได้ เพราะปัจจุบันการโจรกรรมเกิดขึ้นบ่อยครั้ง ถือเป็นการคุ้มครองทรัพย์สินส่วนหนึ่ง” น.ส.กมลวรรณ กล่าว
น.ส.กมลวรรณ กล่าวว่า สำหรับสินทรัพย์ที่ไม่ครอบคลุมการรับประกัน เพราะประเมินค่าไม่ได้ คือ เครื่องประดับ เพชร พลอย ทองคำ และโฉนดที่ดิน
ทั้งนี้นอกจากประกัน 1 ปี ยังมีประกัน 3 ปี เบี้ยประกัน 4,400 บาท และประกัน 5 ปี เบี้ยประกัน 6,100 บาท โดยได้รับความคุ้มครองทันที เริ่มขายตั้งแต่วันที่ 1 เม.ย.นี้
ปัจจุบันธนาคารพาณิชย์จะนิยมขายประกันอัคคีภัยพ่วงกับสินเชื่อที่อยู่อาศัย แต่ไม่ครอบคลุมทรัพย์สินภายในบ้าน.